
	« Σειρά διαλέξεων Ανοικτού Πανεπιστημίου Κύπρου »


	Διάλεξη του Αναπληρωτή Καθηγητή Αρχαίας Ελληνικής Γραμματείας

και Προέδρου του Τμήματος Φιλολογίας

της Σχολής Ανθρωπιστικών Επιστημών και Πολιτισμικών Σπουδών

του Πανεπιστημίου Πελοποννήσου

κ. Βασίλειου Λ. Κωνσταντινόπουλου
Η Εποχή του Χαλκού στην Ελλάδα και την Ανατολή.

Τροία και Τρωική Εκστρατεία με βάση τις τελευταίες ανασκαφές.

Μύθος ή Πραγματικότητα;

στο Σπίτι της Κύπρου


Με τη διάλεξη του Αναπληρωτή Καθηγητή Αρχαίας Ελληνικής Γραμματείας και Προέδρου του Τμήματος Φιλολογίας της Σχολής Ανθρωπιστικών Επιστημών και Πολιτισμικών Σπουδών του Πανεπιστημίου Πελοποννήσου κ. Βασίλειου Λ. Κωνσταντινόπουλου, ο οποίος μίλησε με θέμα Η Εποχή του Χαλκού στην Ελλάδα και την Ανατολή. Τροία και Τρωική Εκστρατεία με βάση τις τελευταίες ανασκαφές. Μύθος ή Πραγματικότητα;, συνεχίστηκε για τέταρτο μήνα, την Τετάρτη 3 Μαΐου  2017, η «Σειρά Διαλέξεων Ανοικτού Πανεπιστημίου Κύπρου» στο Σπίτι της Κύπρου.
Η «Σειρά» συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος και πραγματοποιείται στο πλαίσιο συνεργασίας και γόνιμης σύμπραξης των τριών φορέων με στόχο την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο.

Όπως ανέφερε ο κ. Κωνσταντινόπουλος στη διάλεξή του, η ύστερη εποχή του χαλκού (13ος-12ος αιών π.Χ.) αποκτά ιδιαίτερο ενδιαφέρον κυρίως λόγω της μυθολογούμενης Τρωικής Εκστρατείας, επισημαίνοντας ότι κλειδιά για μια αξιόπιστη απάντηση στο πρόβλημα της ιστορικότητας ή μη του Τρωικού Πολέμου είναι οι φιλολογικές και οι αρχαιολογικές μαρτυρίες.

Στις φιλολογικές, όπως διευκρίνισε,  εντάσσονται: α. οι πινακίδες της Γραμμικής Β΄, β. οι χεττιτικές επιγραφές και γ. η Ιλιάδα. Στις αρχαιολογικές πηγές υπάγονται οι ανασκαφές: α. των H. Schliemann, W. Dörpfeld και C. Blegen και β. του M. Korfmann, που αποτελεί τη σημαντικότερη έρευνα σχετικά με την Τροία. Σύμφωνα με αυτήν, εξήγησε  ο κ. Κωνσταντινόπουλος, έχουμε νέα εικόνα για την πόλη της Τροίας και σε συνδυασμό με τις χεττιτικές επιγραφές αποκτούμε ένα σαφές περίγραμμα του χαρακτήρα της πόλης, των σχέσεών της με τους Χετταίους και τους Αχαιούς. 
Όπως ανέφερε, συμπερασματικά, η ιστορικότητα του Τρωικού Πολέμου δεν μπορεί σε καμία περίπτωση να τεκμηριωθεί από αρχαιολογικά και ιστορικά δεδομένα. Θέτοντας τα ερωτήματα, πώς, πότε, γιατί και από ποιόν επινοήθηκε η ιστορία της Τροίας, αφού ο Όμηρος χρησιμοποιεί ένα ήδη διαμορφωμένο και στο περιεχόμενο και στην τεχνική επικό υλικό, εξήγησε ότι κατά τον 9ο αιώνα π.Χ., οπότε άρχισε η πολιτισμική ανάκαμψη της Ελλάδας και η ηρωολατρεία, η άρχουσα κοινωνική τάξη θέλησε να δικαιολογήσει την ηγετική της θέση τεκμηριώνοντάς την με ένα ένδοξο παρελθόν, το οποίο οι στενά δεμένες (βλ. Φήμιο, Δημόδοκο) με τις ηγετικές τάξεις  αοιδικές συντεχνίες ή μεμονωμένοι αοιδοί στιχούργησαν σε έναν παραδεδομένο στίχο. Η εγκατάσταση των Αιολέων στην ιωνική ακτογραμμή κατά τον 11ο και 10ο αιώνα (α΄ αποικισμός) καθώς και στα νησιά (Λέσβος) και τα ερείπια των κάστρων δημιούργησαν έναν «ιστορικό» πυρήνα με διάφορα ποιητικά μοτίβα (αρπαγές γυναικών, σύμπραξη ηρώων, πολεμικές συγκρούσεις κλπ.) που τελειοποιούσαν οι αοιδοί πάνω σε ένα γενικό καμβά, στον οποίο ενσωμάτωσαν τοπικές μυθικές διηγήσεις.
Η «Σειρά Διαλέξεων Ανοικτού Πανεπιστημίου Κύπρου» συνεχίζεται και ολοκληρώνεται, την Τετάρτη 7 Ιουνίου 2017 και ώρα 18:30 ,στο Σπίτι της Κύπρου με τη διάλεξη του Καθηγητή Εκπαιδευτικής Ηγεσίας στο Ανοικτό Πανεπιστήμιο Κύπρου, κ. Πέτρου Πασιαρδή, ο οποίος θα μιλήσει με θέμα  Αποτελεσματικότητα στην εκπαίδευση και στην κατάρτιση των εκπαιδευτικών και διευθυντών στην Κύπρο.
4 Μαΐου 2017

